section_heading: Nastavak službe
paragraph_text: Godine 1957. Sveta Stolica započela je svoj Ostpolitk otvaranja prema istočnim komunističkim zemljama. Smrt prefekta Papinskog hrvatskog zavoda svetog Jeronima Jurja Magjerca dovela je pomoćnog zagrebačkog biskupa Josipa Lacha na sprovod u Rim. Dok je bio tamo, Lacha je primio u audijenciju papa Pio XII., gdje ga je Lach zamolio da jugoslavenske biskupe pozove u posjet ad limina 1958. godine. Papa je odgovorio da su svi biskupi koji imaju putovnice dužni doći u posjet ad limina. U jesen 1957. jugoslavenski su biskupi zatražili putovnice i zahtjev im je odobren. Papu je prvi posjetio zagrebački nadbiskup koadjutor Franjo Šeper svibnja 1958. godine. Čule je stigao u Rim u listopadu kada je izabran novi papa Ivan XXIII. S kolodvora je odmah otišao na Trg svetog Petra kako bi primio blagoslov novoga pape Urbi et Orbi. Novi ga je Papa primio četvrti dan nakon krunidbe, 8. studenoga 1958. Kako su diplomatske veze između Svete Stolice i Jugoslavije još uvijek bile prekinute, L'Osservatore Romano nije davao izjave o posjetima, pa tako ni o Čulinom posjetu Rimu. Čule je na audijenciji Papi prenio Stepinčevu poruku kako svoju sudbinu stavlja Papi na raspolaganje i ako Papa hoće, da će ostati u Krašiću ili otići u iseljeništvo, što je komunistička vlast poticala.